CELEX: 32021D2131
Language: el
Date: 2021-11-25 00:00:00
Title: Απόφαση (ΕΕ) 2021/2131 του Συμβουλίου της 25ης Νοεμβρίου 2021 για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Μεικτής Επιτροπής του ΕΟΧ όσον αφορά την τροποποίηση του πρωτοκόλλου 32 σχετικά με τις χρηματοδοτικές διαδικασίες για την εφαρμογή του άρθρου 82 της συμφωνίας, που προσαρτάται στη συμφωνία για τον ΕΟΧ (Κείμενο που παρουσιάζει ενδιαφέρον για τον ΕΟΧ)

3.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 432/32
               
            
         ΑΠΟΦΑΣΗ (ΕΕ) 2021/2131 ΤΟΥ ΣΥΜΒΟΥΛΙΟΥ
         της 25ης Νοεμβρίου 2021
         για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Μεικτής Επιτροπής του ΕΟΧ όσον αφορά την τροποποίηση του πρωτοκόλλου 32 σχετικά με τις χρηματοδοτικές διαδικασίες για την εφαρμογή του άρθρου 82 της συμφωνίας, που προσαρτάται στη συμφωνία για τον ΕΟΧ
         (Κείμενο που παρουσιάζει ενδιαφέρον για τον ΕΟΧ)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 122 και το άρθρο 322 παράγραφος 1, σε συνδυασμό με το άρθρο 218 παράγραφος 9,
         Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο (1) και ιδίως το άρθρο 1 παράγραφος 3,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία για τον Ευρωπαϊκό Οικονομικό Χώρο (2) («συμφωνία για τον ΕΟΧ») άρχισε να ισχύει την 1η Ιανουαρίου 1994.
                  
               
                     (2)
                  
                  
                     Σύμφωνα με το άρθρο 98 της συμφωνίας για τον ΕΟΧ, η Μεικτή Επιτροπή του Ευρωπαϊκού Οικονομικού Χώρου («Μεικτή Επιτροπή του ΕΟΧ») μπορεί να αποφασίζει για την τροποποίηση, μεταξύ άλλων, του πρωτοκόλλου 32 σχετικά με τις χρηματοδοτικές διαδικασίες για την εφαρμογή του άρθρου 82 της συμφωνίας, που προσαρτάται στη συμφωνία για τον ΕΟΧ («πρωτόκολλο 32»).
                  
               
                     (3)
                  
                  
                     Με τον κανονισμό (ΕΕ) 2020/2094 του Συμβουλίου (3), που θέσπισε το Μέσο Ανάκαμψης της Ευρωπαϊκής Ένωσης, διατίθενται πρόσθετα εξωτερικά έσοδα για ειδικό προορισμό στο πρόγραμμα «Ορίζων Ευρώπη» που θεσπίστηκε με τον κανονισμό (ΕΕ) 2021/695 του Ευρωπαϊκού Κοινοβουλίου και του Συμβουλίου (4) και στον μηχανισμό πολιτικής προστασίας της Ένωσης που διέπεται από την απόφαση αριθ. 1313/2013/ΕΕ του Ευρωπαϊκού Κοινοβουλίου και του Συμβουλίου (5). Ενδείκνυται να διευκρινιστεί στο πρωτόκολλο 32 ότι, για τον υπολογισμό των χρηματοδοτικών συνεισφορών των κρατών της ΕΖΕΣ, η βάση υπολογισμού θα πρέπει να αυξηθεί με πιστώσεις που αντιστοιχούν σε εξωτερικά έσοδα για ειδικό προορισμό, δυνάμει του άρθρου 3 παράγραφος 1 του κανονισμού (ΕΕ) 2020/2094, σε σχέση με τη συμμετοχή τους στο εν λόγω πρόγραμμα και στον εν λόγω μηχανισμό.
                  
               
                     (4)
                  
                  
                     Το πρωτόκολλο 32 θα πρέπει, επομένως, να τροποποιηθεί αναλόγως.
                  
               
                     (5)
                  
                  
                     Η θέση της Ένωσης στη Μεικτή Επιτροπή του ΕΟΧ θα πρέπει, επομένως, να βασιστεί στο σχέδιο απόφασης της Μεικτής Επιτροπής του ΕΟΧ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της Μεικτής Επιτροπής του ΕΟΧ για την προτεινόμενη τροποποίηση του πρωτοκόλλου 32 σχετικά με τις χρηματοδοτικές διαδικασίες για την εφαρμογή του άρθρου 82 της συμφωνίας, που προσαρτάται στη συμφωνία για τον ΕΟΧ, βασίζεται στο σχέδιο απόφασης της Μεικτής Επιτροπής του ΕΟΧ (6).
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 25 Νοεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               Z. POČIVALŠEK
            
         
         
            (1)  ΕΕ L 305 της 30.11.1994, σ. 6.
         
            (2)  ΕΕ L 1 της 3.1.1994, σ. 3.
         
            (3)  Κανονισμός (ΕΕ) 2020/2094 του Συμβουλίου, της 14ης Δεκεμβρίου 2020, σχετικά με τη θέσπιση Μέσου Ανάκαμψης της Ευρωπαϊκής Ένωσης για τη στήριξη της ανάκαμψης μετά την κρίση της νόσου COVID-19 (ΕΕ L 433I της 22.12.2020, σ. 23).
         
            (4)  Κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του προγράμματος-πλαισίου έρευνας και καινοτομίας «Ορίζων Ευρώπη», τον καθορισμό των κανόνων συμμετοχής και διάδοσής του, και για την κατάργηση των κανονισμών (ΕΕ) αριθ. 1290/2013 και (ΕΕ) αριθ. 1291/2013 (ΕΕ L 170 της 12.5.2021, σ. 1).
         
            (5)  Απόφαση αριθ. 1313/2013/ΕΕ του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί μηχανισμού πολιτικής προστασίας της Ένωσης (ΕΕ L 347 της 20.12.2013, σ. 924).
         
            (6)  Βλέπε έγγραφο ST 13509/21 στον διαδικτυακό τόπο http://register.consilium.europa.eu.